26
Jesús-istarmalad igar-amiarmar, Jesús-oburgwemalagar
(Marcos 14:1-2; Lucas 22:1-2; Juan 11:45-53)
1 Jesús bela-wegi-ibmar-sogsad-sorba, e-sapinganga sokalid:
2 —Bemar wismalad, Bab-Dummad-Israel-Dulemar-Egiptogi-Wilebukwa-Onosad-Iba ibabose nagudoed. Agine, ani Dule-Machi, uklegoed, adi nakrusgi biokmalagar.
3 Degine, dule-irwa-Bab-Dummadse-gormalad-e-dummagan, escribamar, Judiomar-girmar-dummagan-neggwebur-sedimalad, bela amar danar dule-irwa-Bab-Dummadse-gormalad-bur-dummad, Caifás-nugad, a-neg-imbase ambikunonimalad. 4 Agi igar-itosmalad, adi yamo-yardakar Jesús-gaegar, geb degi oburgwemalagar. 5 Judio-dummagan na ga sogdemalad:
—Mer ibagi anmar Jesús-gamalo. Degiir, dulemar Jesúsbina urwedamaloed.
Betaniagi ome-wargwen Jesús-nonogi gwallu-wawaad eosad
(Marcos 14:3-9; Juan 12:1-8)
6 Jesús Betania-neggweburgi, Simón-naibe-buna-ya-maleged-nika-gudigusad-neggi sii, 7 deun Jesús mesa-naba mas gunsigu, ome-wargwen ese nonikid, gwallu-wawaad-nuedi, bute-alabastro-akwagi-sobaledgi siid, Jesús-nonogi eononikid. A-gwallu-wawaad gargerba-bakleged.
8 Jesús-sapingan ome-weyob-imaksad daksamargu, uludmalad, sogdemalad:
—¿Wede ibiga binsarsunna we-ome we-gwallu-wawa-nued wiosa? 9 Ar wede sunna we-gwallu-wawaad mani-dummad uklegoenad, degi, we-mani dule-wileganaga adi nabir uklegoenad.
10 Ar degi-sogmalad Jesús mag daksagu, sogded:
—¿Ar ibiga bemar nue omese urwemala? Mer ese achamar. Ar ome ibmar-nued anga imaksad. 11 Ar dule-wilegedi gusgu bemarba gudigu-sadeguoed. Andi bemarba gudigu-sadeguosulid.
12 Ar ome we gwallu-wawaad an-sangi eosadi, we eosdo an-diglegoed-iduar, ar gusgu anmar-igar-maidba.
13 “Napira an bemarga soged, bia an-gaya-burba-nuedgi we-napneggi sunmaklegoe, we-ome-ibmar-imaksadgi sunmaklemogoed, adi we-ome ibmar-imaksadgi binsamalagar.”
Judas, Jesús-darba-uksad
(Marcos 14:10-11; Lucas 22:3-6; Juan 13:21-30)
14 Jesús-e-sapingan-ambe-gakabogwad-wargwen, Judas-Iscarioteye-nugad, dule-irwa-Bab-Dummadse-gormalad-e-dummaganse nade-gusad. 15 Amarga sogdapid:
—¿Ibi bemar anga ukmaloe, an bemarga Jesús-ukmalar?
Judio-dummagan Judasga mani-sibu dulagwen-gakambe uksamalad. 16 Geb agi Judas igar-amiarsunnad, igi saele darba Jesús-uko-dibeye.
Bab-Jesús e-burgwisadgi-binsaegala igar-megisad
(Marcos 14:12-26; Lucas 22:7-23; 1 Corintios 11:17-34)
17 Judio-ibagi, Madu-Ina-Niksuli-Gulleged-Iba-gebe-onodedgi, e-sapingan Jesússe nonimalad, ega sognonimalad:
—¿Bia anmar guagwar bega neg amimaloe, Bab-Dummad-Israel-Dulemar-Egiptogi-Wilebukwa-Onosad-Ibagi mas-gulleged gunnegar?
18 Jesús amarga sogde:
—Neggweburse be namar, an-bega-dule-wargwengi-sogoedse. A-dulega be sogmaloed: ‘Odurdaked-saila sogye: An-ibagan omosye. Be-neggine an sapinganmala, Bab-Dummad-Israel-Dulemar-Egiptogi-Wilebukwa-Onosad-Iba an dakmaloye.’
19 Ar igi Jesús emarga sogsamala, e-sapingan deyob imaksado. A-neggi ibagi na mas-gunmalaga bela ibmar guagwar urbismarsunnad.
20 A-ibagi neg-mutikudgu, Jesús na-e-sapingan-ambe-gakabogwadmala mesa-naba mas-gunnega signonimalad. 21 Mas gunbukmargu, Jesús sogded:
—Napira an bemarga soged, bemar-wargwen darba an-ukoed.
22 A-ular e-sapingan nue-wile itodmalad, na wargwen-wargwen Jesúsga sogdemarsunnad:
—¿Dummad, ani an be-ukoye? Sur an insa.
23 Jesús, abin-imakdegu, sogde:
—Ar dule-wargwen e-argan bategi anba odogoedi, a darba an-ukoed. 24 Napira an bemarga soged, ani Dule-Machi, ar igi Bab-Dummad-Gardagi angi narmakar nai, ar deyob an guoed, an burgoed. Ar dule-darba-an-ukoeddina adi nue wilegoed, sabsur-odurdaklegoedba. A-dule gwalulessulina, bur nabirinad.
25 Geb degi Judas, darba-Jesús-uknaid, Jesúsga sogded:
—Odurdaked-saila, ¿ani an be-ukoye?
Jesús ega sogde:
—Ar bede soged.
26 Mas gunbukmargu, Jesús madu susgua, Bab Dummadga dog-nuedye sogsa-gusad. Geb a-sorba Jesús madu biske-biske imaksad, e-sapinganga ukded, sogded:
—Be sumar, be gunmar, we-madu an-sanad.
Jesús na e-sapinganmala we-madu guchamarsunnad.
27 A-sorba Jesús nog susbalid. Bab Dummadga dog-nuedye sogsabargu, e-sapinganga ukdebalid, sogdebalid:
—Bemar bela we gobmar. 28 We, an-abe. An-abe Bab Dummad dulemarbo igar-bini-mesnaid-wilubganad, degi, an-abe dulemar-bukidar-ular milegoed, adi iskued ega eliegar. 29 An bemarga soged, emigindi uva-nisdi we-sorba bar an gobosulid, geb an-Bab-neg-dakmaidse an bemar-abargi an gobdapbaloed.
Jesús na e-sapinganmala we-vino gobsamarsunnad.
Jesús Pedroga sogsad, aku be an-dakye be sogoed
(Marcos 14:27-31; Lucas 22:31-34; Juan 13:36-38)
30 Bab-Dummad-nuggi namaksamalad-sorba, Olivos-yarse nadmarsun. 31 Geb degi Jesús na e-sapinganga sogded:
—Belagwapa emi-mutik bemar angi bangudmaloed, ar ade Bab-Dummad-Gardagi narmakar naid, sognaid:
‘Sibad-wawaad-edarbed an oburgoed,
Geb agi sibad-wawaad bela duurmakdoed.’
Zac. 13:7
32 Jesús sogdebar:
—Geb gannar-an-durgusad-sorba, bemar-idu Galilease an naoed.
33 Pedro, abin-imakdegu, sogde:
—Bela begi bangudmalale, andi begi gwen banguosulid.
34 Jesús, Pedro-abin sogded:
—Napira an bega soged, emi-mutik, gannir-namaked-iduar, ilapaa be an-osulogoed.
35 Pedro, abin-sogde:
—Ar an beba burgweye sogele, amba an be-osulogosulid.
E-sapingan-baigan bela degibi sogdemalad.
Getsemanígi Jesús Bab Dummadse gorsigusad
(Marcos 14:32-42; Lucas 22:39-46)
36 Jesús na e-sapinganmala Getsemaní-neg-nugadse nonimarsun. Agi e-sapinganga Jesús sogde:
—Wegi bemar ambikumar, andi weba Bab Dummadse gornagwelo.
37 Pedro, degi, Zebedeo-machimala-warbogwadbi eba sesa-gusad. Geb agi Jesús na nue-wilegoedba nue-wile itoalid, degi, nue-surbinsa itoarbalid. 38 Geb degi Jesús na e-sapingan-walapaagwadga sogde:
—Andi an ulubgi nue-bukib-itogedba sunna an burgwisar-itoleged. Wegi be ambikumar, nue atakmalo, Bab Dummadse be gormalo.
39 Jesús sikwas nadgu, yokorgi sindigar napagi dulluu sigdapgu, Bab Dummadse gote, sogded: “An-Bab, an-idu igar-buled naid, ina-gaibid gobedyob beedse an egi wilegoed, sunna be anga osulogena-gadin, degite an-sogedbarsur, unnila be-sogedbarbi be imakoed.”
40 Geb degi Jesús Bab-Dummadse-gorsiid bergusgu, na e-sapinganse nonikid, daknonikid, bela gabmamai. Geb degi Jesús Pedroga sogded:
—¿Ar wachi-irgwensaar anba wis ataksii geg be gue, Babse golega? 41 Nue atak, Bab Dummadse be gole, adi iskuedgi-wilubdakleged mer bemarse warmakmalagar. An wisi bemar-burbadi guagwar gudiid Babse golega, bemar-sandi degisulid, adi nolloo gued.
42 Jesús gannar nadbargu, gannar Bab Dummadse gotebalid, sogdebalid: “An-Bab, an-idu igar-buled naid, ina-gaibid gobedyob beedse an egi wilegoed, geg be anga osulogele, igi-barsa, degite, be-sogedba be imakoed.”
43 Jesús Bab-Dummadse-gorsiid bergusgu, gannar na e-sapinganse nonibargu, daknonikid, gabmamai, ar ade gabed nue egi obin itomalad. 44 Degi Jesús na e-sapingan gabmamai obesad, gannar nadbalid. Degi gannar ilapaagi Bab Dummadse goted, gannar idu sogsadgii sogdebalid.
45 Geb degi Jesús e-sapinganse nonikid, ega sognonikid:
—Bemar gabmarsun, bemar obunnomarsun. Emigindi wachidi omossun. Ani Dule-Machi, dulemar-iskudidimaladse darba uklesokarsun, adi an-oburgwemalagar. 46 Degisoggu, bemar gwisgumarsun, namarsun. Be dakmar, dule-darba-an-uksaddi bato anmar-walik gusad.
Judio-dummagan-sogedba dulemar Jesús-ganonimalad
(Marcos 14:43-52; Lucas 22:47-53; Juan 18:1-11)
47 Jesús amba e-sapinganga sunmakgwichi, e-sapingan-warambe-gakabogwad-wargwen, Judas-nugad, ese nonikid. Aba dule-irwa-Bab-Dummadse-gormalad-e-dummagan, degi, Judiomar-girmar-dummagan-neggwebur-sedimalad dulemar-bukidar-barmiar-gusmalad. We-dulemar-bukidar espunyar-yalaba, degi, suarmar annik-annik, Judasba duurmakdani-gusmalad.
48 Judas, Jesús-darba-uksadi dulemar-nonimalad-ebo igar-nabosad, ega sogsad: “Ar dule-e-wagar an uoed, ega sogegar, be nued sogeye, a-dule bemar gamaloed.” 49 Geb Judas yog Jesússe naar imaksad, ega sogded:
—Odurdaked-saila, ¿be nuedi?
Geb degi ei-wagar usa imaksad. 50 Degi Jesús Judasga sogded:
—An-ai, ¿ibiga be daniki?
Geb degi dulemar Jesússe nonimalad, geb Jesússe achadmargu, Jesús-gasmarsunnad.
51 Ar e-sapin-wargwen Jesús-naba-gwichidi, espunyar onosgu, dule-irwa-Bab-Dummadse-gormalad-bur-dummad-e-mai naibi imaksad, e-uaya ei siksad.
52 Geb degi Jesús aga sogde:
—Be espunyar e-uka-yaba be mese, ar bela dulemar-espunyar-ebumaladi, espunyargi burgoed. 53 ¿Ar be insagua, emispinne geg an-Babse gochar be insae, mili-miliba geg angermar anga barmida be insae? Anga barmialile. 54 Ar deyob gusale, ¿degite, igi Bab-Dummad-Gardagi narmakar-naidba bar gusarsunna? Ar a-Gardagi sognaid, an burgwer-gebye.
55 Geb agi Jesús dulemarga sogded:
—¿Ibiga bemar dule-iskana-ibmar-atursaedyob an-gadanimala, emide espunyar, degi, suarmar-yalaba bemar an-gadanimargu? Bane-bane bemarba an gudigusad, Bab-Dummadse-goled-neggi dulemar-odurdakdii, degite agindi bemar gwen an-gassurmalad. 56 Emigindi ar igar-maidbali, adi Bab-Dummad-Gardagi narmakar Bab-Dummad-gaya-burba-berbemalad-narmaksadba guegala deyob gunonikid.
Degi Jesús-sapingan Jesús wargwen mete, e-idu bela duurmakdemarsun.
Jesús igar-nabiromalad-dummagan-asabin selesad
(Marcos 14:53-65; Lucas 22:66-71; Juan 18:19-24)
57 Dulemar-Jesús-gasmaladi, dule-irwa-Bab-Dummadse-gormalad-bur-dummad, Caifás-nugadse Jesús-sesmalad, bia escribamar, degi, Judiomar-girmar-dummagan igar-itogega bukmaladse. 58 Pedrodi bannabasaar Jesúsba nadap-gusmogad, dule-irwa-Bab-Dummadse-gormalad-bur-dummad-neg-imbase warmakdapid. A-neg-imbase dogsagua, suar-ibedmar-abargi sigdapid, dakega, igi Jesús-imakmalo-dibeye.
59 Dule-irwa-Bab-Dummadse-gormalad-e-dummagan, girmar-dummagan, degi, bela Judio-dummagan-igar-nabiromalad, aminanai-guarmalad, igi-saele Jesús nodiid, yamo-gakansaale, amimalo-dibeye, adi Jesús-oburgwemalagar. 60 Degite gwen amissurgusmalad, bia Jesús nodiid. Ar bukidar yamo-gakansaar sunmaknonimar-inigwer. Geb warbo yamo-gakansaar ibmar soged nonimalad, 61 sognonimalad:
—We-dule sogsaye: ‘An sunna Bab-Dummadse-goled-neg-siid an earye, degi, gannar ibapaagi sunna gannar an sobye.’
62 Dule-irwa-Bab-Dummadse-gormalad-bur-dummad gwisgusgu, Jesúsga sogded:
—¿Be dulemar-abin imakosuli? ¿Ar wede igi be sogmosunna begi-sunmaknanaidgi?
63 Ar Jesúsdi bipisaar gwen abin-imaksasulid. Geb degi dule-irwa-Bab-Dummadse-gormalad-bur-dummad ega sogdesun:
—Bab-Dummad-Dula-Maid-nuggi an bega soged, anmarga be soge, ¿ar be Cristo, Bab-Dummad-Machi-sunnadi?
64 Jesús, abin-sogde:
—Ar bede soged. A-uki an bega sogbalid, emigi ani Dule-Machi, Bab-Dummad-bela-gangued-nikad-e-argan-nuedsik dule-dummadga an sii be an-dakmaloed, degine, nibneggi mogir-imbaba daniki be an-dakmarbaloed.
65 Geb degi dule-irwa-Bab-Dummadse-gormalad-bur-dummad e-mor na esirmaksad, oyogegar Jesús degi-sogsad ede sae-itoye, Bab Dummadgi dodoguye. Degi dummaganga sogded:
—¡Bab-Dummad-nuggi we dodosad! ¿Ar ibiga e-barsogmalad anmar bar abesunna? Ar bemar-sunnad, emiskwaa be itosmalad, we-Jesús Bab-Dummad-nuggi dodosad. 66 ¿Igi bemar itomarmosunna?
Dummagan-igar-itobukmalad abin-imakdemargu, sogdemalad:
—Oburgwed ega igar maid.
67 Geb degi, dummagan Jesús-wagargi wiakdemalad, argan-olor sarsodmarbalid, degine, baigan wagargi bibyodmarbalid. 68 Ega sogdemalad:
—Cristo, ar bela be ibmar wissoggu, anmarga be soge, ¿doa be-bibyossunna?
Pedro sogsa-gusad, an aku Jesús-dakye
(Marcos 14:66-72; Lucas 22:54-62; Juan 18:15-18, 25-27)
69 Pedro neg-imbagi sii, bunagwa-arbaed-wargwen ese nonikid, ega sognonikid:
—Be, Jesús-Galileaginedba gudii an be-daksamogad.
70 Pedro, bela dulemar-asabin osuloded, sogded:
—Aku an itoged, ibu be anga obare.
71 Pedro yawagakse nadgu, bunagwa baid Pedro-dakarbalid, a-bunagwa dulemar-bukmaladga sogded:
—We-dule, Jesús-Nazaretginedba gudii an daksamogad.
72 Pedro gannar osulodbalid, sogded:
—Bab-Dummad-nuggi napira an bemarga soged: Andi, an we-dule-aku-daked.
73 Degine, sikwas sanargusadgine, walik-bukmalad Pedrose nonimargu, ega sogdemarmogad:
—Napira an bega soged, be Jesús-sordamogad, ar be-sunmaked mag-itoleged be a-sordamogad.
74 Geb degi Pedro ukabsaar ibmar sokalid, degi sogdebalid:
—Bab-Dummad-nuggi napira an bemarga soged: Andi, an we-dule-aku-daked.
Geb degidgine, yog gannir namakded. 75 Geb degi Pedro ebinsaas-naded, igi Jesús ega ibmar sogsad: “Gannir-namaked-iduar, ilapaa be an-osulogoed.” Degi Pedro magaba nadgu, nue-ise-boar nadsunnad.