4
Jesús nia-sailase wilubdaklesad
(Mateo 4:1-11; Marcos 1:12-13)
1 Jesús, Bab Dummad Burba Nued nue-nika gudii, Jordán-diwargi banguded. Geb degi, Bab Dummad Burba Nued nega-dule-sulidganba Jesús-sesa-gusad. 2 Agi iba-dulabo, nia-saila Jesús-wilubdakdii-gualid. A-ibagangine, Jesús mas-gunsuli gudigusad, degisoggu, ukuur itoalid. 3 Agi Jesúsga nia-saila sokalid:
—Ar be Bab-Dummad-Machi-sunnadile, we-akwaga be soge: ‘Maduga be binyeye.’
4 Jesús, abin-imakdegu, nia-sailaga sogded:
—Noar be soged, ar Bab-Dummad-gaya-burbagi narmakar naid:
Dule maduginbi dula gudiguosurye,
((bela Bab-Dummad-gaya-burba-itogedgi
dula gudigubaloye)).
Dt. 8:3
5 Geb degi nia-saila yar-matusulidse Jesús-sesad. Agi belagwable-napneg-naid-ugakse ega yog irgwen oyoar imakdapid. 6 Agi nia-saila Jesúsga sokalid:
—We-neggweburgan-an-bega-oyosad bela e-gangued, degi, e-yeer-daklebalid bela an bega ukoed, ar bela wemar anga uklesad. Degisoggu, ar doaga an ukbie, aga an ukoed. 7 Be yokorgi sindigar, igi Bab Dummadse gorlege, e-nug odummogegar, deyob be anse golele, we-neggweburgan bela begadga guoed.
8 Jesús, abin-imakdegu, sogded:
—Nia-saila be angi bangu, ar Bab-Dummad-Gardagi narmakar naid:
Ar Dummad be-Bab-Dummad,
asebi be goloed,
e-nug odummogegar,
unnila agarbi be arbaoed.
Dt. 6:13
9 Geb degi nia-saila Jerusalénse Jesús-sesbalid, Bab-Dummadse-goled-neg-uas-birgi ogwisdapgu, Jesúsga sogded:
—Ar be Bab-Dummad-Machi-sunnadile, be napase ichomakdo. 10 Ar Bab-Dummad-Gardagi narmakar naid:
Na e-angermar bega barmidagoye
be-edarbegar.
11 Degine, angermar e-argangi be-gamaloye,
adi melle be-nag akwagi yolegegar.
Sal. 91:12
12 Jesús, abin-imakdegu, sogded:
—Nabir be sogendo, ar Bab-Dummad-Gardagi narmakar sognaibalid:
Melle Dummad, be-Bab-Dummad,
be wilubdakoye.
Dt. 6:16
13 Ar nia-saila bela Jesús-wilubdaked bergusgua, sikwas wis egi bangud gusad.
Jesús na e-arbadedgi onoded
(Mateo 4:12-17; Marcos 1:14-15)
14 Jesús gannar Galilease nonigu, nue Bab-Dummad-Burba-Nued-gangued-nikadba nonikid, degi, bela neggweburmar-dikarba-nanaid wisguarmalad Jesús ibmar imakdiid. 15 Jesús Judiomar-onmaked-neggi dulemar-odurdakdii-gualid. Bela Jesús-nug odummogedbi-gusmalad.
Jesús Nazaretgi gudigusad
(Mateo 13:53-58; Marcos 6:1-6)
16 Jesús Nazaretse nonikid, bia na e-dungusadse. Obunnoged-ibagi, Jesús na gusgu e-daedba Judiomar-onmaked-negse dogdapid. Agi gwisguded, Bab-Dummad-Garda absogegar. 17 Ar ade Jesúsga uksamalad Bab-Dummad-gaya-burba-berbeged, Isaías, a narmaksad. Jesús garda egasgu, egasad, narmakar naidgi:
18 Bab Dummad Burba Nued anba gudiid,
ar an-susad, adi dulemar-wileganaga
gaya-burba-nued an sogegar.
An barmilesad, dulemar-gwage-nunmak-itodimalad-nudakegar,
dulemar-galebukmaladga
binnasur sogegar, bemar ainimarye,
dulemar-ibya-suli-gudimaladga
ibya ukegar;
dulemar-baiganse-wiledimalad onogegar,
19 Bab-Dummad-e-birga-nuedgi sunmakegar.
Is. 61:1-2
20 A-sorba Jesús Bab-Dummad-Garda obipirmasgu, Judiomar-onmaked-neg-daked-dulega garda uksagu, sigisad. Agi-bukmalad bela Jesúsginbi atakbukwa-gusmalad. 21 Geb degi Jesús sogded:
—Emi-ibagi bemar-abargi we Bab-Dummad-Gardagi-narmakar-naid sanar-gunonikid.
22 Bela-dulemar-bukmaladi Jesúsgi nuedbi sunmakedbimalad. Geger nue dakmalad, ibiyobi Jesús sunmaked yeer nue sunmake. Degine, sogdemalad:
—¿Ar wede José-e-machisursi?
23 Jesús amarga sogded:
—An wisdo, wegi-sogleged sunna be anga sokarmalaled: ‘Ina-duled, na be dukin san nudake, adi anmarga oyogegar be nue ibmar wisid. Ar bukidar Capernaum-neggweburgi-ibmar-imaksad anmar be-itosmaladi, wegi be-neggweburgi be imakmoga.’
24 Degi Jesús sogdebalid:
“Napira an bemarga soged, Bab-Dummad-gaya-burba-berbeged-wargwensaar na e-neggweburgi geg e-nug odummoleged. 25 Napira an bemarga soged, Elías maigusgu, Israel-yargi, bukidar mukwamar-ei-sui-burgwismalad gudigusad. Deun dii birgapaa-abala gwen wissurgu, agi we-napagi bela ukud-dummad nagunonikid. 26 Degite Elías a-mukwamarse gwen barmilessulid, bur barmiles-gusad, Sidónse, Sarepta-neggweburgi mukwa-wargwen-ei-sui-burgwisadse, a-mukwa ega mas ukegar.
27 “Deginbali, Bab-Dummad-gaya-burba-berbeged, Eliseo-nugad, maigusgu, Israel-yargi dulemar-naibe-buna-ya-maleged bukidar nika-gusmalad, degite, amar gwen nudaklessulid, bur nudaklesad, Sirio-dule, Naamán-nugad.”
28 Ar weyob Jesús-ibmar-soge itosmargu, Judiomar-onmaked-neggi-bukmalad bela sae-itodmalad. 29 Dulemar gwisgudmargu, Jesús-gasmalad, geb degi neggwebur-magaba ise-onoar, yar-mulluse Jesús-sesmalad, ar ade a-yar-mullugi neggwebur siid. Ase Jesús-sesmalad, adi gulluba egwanmalagar. 30 Ar Jesúsdi emar-abargi ganna-ganna noded, emar-abargi bangudsunnad.
Jesús dule-niaburba-nikad nudaksad
(Marcos 1:21-28)
31 Jesús Galilease nonikid, neggwebur-Capernaum nugadse. Agi obunnoged-ibagi dulemar-odurdaksii-gualid. 32 Jesús dulemar-odurdaksigu, geger dakmalad igi dulemar-odurdaked, ar ade Jesúsde nue-igar-wisi sunmaked.
33 Agi Judiomar-onmaked-neggi dule-wargwen, niaburba-iskana-nikad-siid binnasur goted, 34 sogded:
—Jesús-Nazaretgined, mer anmarse be achao, ¿ibiga be anmar-wiodaniki? ¿Be anmar-obelogega daniki? An be-wisi be doa-dule, be-dule-gwage-swilidikidid, be Bab-Dummad-nuggi-danikid-duled.
35 Jesús niase uluded, ega sabsur ibmar sogded:
—Mer be sunmak, dulegi-maid be noe.
Geb degi nia emar-abargi dule-omukusgu, a-dule gwen akar imaksasuli nia a-dulegi node-gusad.
36 Degi-gusad bela geger dakdemalad, agi sogdemarsunnad:
—¿Wede igidbarsunna, nue burba nika, gandik niaburbamarga ibmar soged, degine, niaburbamar eba ibmar-imakde-damalad?
37 Degi bela Galilea-yalaganba wisguarmalad igi Jesús dulemar-nudakdiid.
Jesús, Simón-Pedro-e-sakbundor-uelemaid-nudaksad
(Mateo 8:14-15; Marcos 1:29-31)
38 Geb degi Jesús gwisgudgu, Judiomar-onmaked-neggi-siidgi nodsunnad. Geb Jesús, Simón-negse dogdapid. Simón-sakbundor ise-uelegar mai dakdapid. Jesúsgi wilenagusmalad, adi Simón-sakbundor-nudakegar. 39 Degi Jesús Simón-sakbundor-walik gwisgunonigu, sabsur uelegedga ibmar sogded. Agi ueleged yog berguar naded. Geb Simón-sakbundor yog gwisguar imaksad, geb a-sorba emarga yog ibmar imakar gussunnad.
Obunnoged-iba bergusgu, Jesús dulemar-bukidar-nudaksad
(Mateo 8:16-17; Marcos 1:32-34)
40 Dad-argwategu, obunnoged-iba bergusgu, bela galagwensuli-ueleged-nikmalad Jesússe senonimalad. Jesús na e-argan uelemaladgi mesisgu, bela amar-nudaksad. 41 Deginbali, Jesús bukidar niamar-onisbalid. Niamar ainider, binnasur gote, sogde damalad: “¡Be Bab-Dummad-Machid!”
Ar Jesúsdi niamarse ulud-daed, osunmakega gwen imaksasulid, ar ade niamar wismalad, we Bab-Dummad-dule-wargwen-barmidagoye-sogsad-duled.
Jesús Galilea-yalaganba Bab-igargi sunmakdii-gusad
(Marcos 1:35-39)
42 Ar bato oibosgu, Jesús nadsun, nega-dule-sulidganba. Dulemar Jesús-amidii-guarmalad. Dulemar Jesús-amismargu, egi wilenagusmalad, mer egi naegar. 43 Ar Jesúsdi amarga sogded:
—Ar neggwebur-baiganse Bab-Dummad-gaya-burba-nued, na e-neg-dakmaidgi an sunmaknabalir-gebed, ar a-ular an wese barmilealid.
44 Galileagi Judiomar-onmaked-neg-simaladgi Jesús Bab-Dummad-gaya-burba-nuedgi sunmakdii-gusad.