Tesalónicagi Gwenadgan-Bukmaladse
Pablo Gebe Garda Narmaksad
1 Tesalonicenses
Tesalónica-neggweburse dulemar bukidar ibmarmar baknoni-damalad, degine, ibmarmar uknoni-damarbalid. Tesalónica-neggwebur dummadid, degine, ur-nagumalad-nuegan nikbalid.
Pablo gebe Tesalónicase nonigu, dulemar-bukidar Bab-Jesús-abingasmalad (Gusmalad 17). Deun Judiomar-Bab-Jesús-igar-istar-dakmalad Pablo-gabi-guarmargu, Pablo Berea-neggweburse wakicha-gusad. Bereagi mai, Atenas-neggweburse nade-gusad (Gusmalad 17). Pablo Atenasgi maigu, wisgualid dulemar gwenadgan-Tesalónicaginmalad-sabsur-imakdimarye. Agi Pablo Timoteo-barmis-gusad, adi Bab-igargi gwenadgan-ogannonaegar. Timoteo gannar nonigu, Pabloga sognonikid dulemar gwenadgan-Tesalónicagi-bukmalad-sabsur-imaksamar-inigwele, gwenadgan Bab-Jesús-gwen-iessurmarye. Bab Dummad Burba Nuedbali, Pablo we-garda narmaksad gwenadgan-Tesalónicagi-bukmalad-ogannogegar, adi Jesúsba bur-bule nagumalagar. Gwenadgan-bukib-itononikidbali Pablo sogsad Jesús-gannar-we-napnegse-danikoedgi, gwenadgan-burgwismalad, degi, dula-gudidimalad, amar na bulale mogir-imbaba Bab-Jesús-abingunamaloye, degine, eba dula degi-sadegu nibnegse megnamaloye.
Binsamardo, we-garda birga 51-gi narmaklesye. Be itomargua.
1
1 Ani Pablo, Silvano, degine, Timoteo, anmar bemarse garda narmakmalad, bemar Bab-Jesúsba-nanaimalad-danar-Tesalónica-neggweburgi-ambikunoni-damaladse, bemar Bab Dummadgi, degi, Dummad-Jesucristogi akananaimaladse.
Bab Dummad anmar-Baba, degine, Dummad-Jesucristo, amar bitigi bemargi nued binsamalana-gadin, degine, ulubgi bogidik bemar-itogega imakbalina-yerban.
Gwenadgan-Tesalónica-dor Jesúsgi-bensulid nue oyosmalad
2 Bemar Bab-Jesúsba nue-naid-ular, anmar gusgu Bab Dummadga dog-nuedye sogdiguad, degine, anmar Bab Dummadse gorsi sogele, bemarga Bab Dummadse goled gwen surgudisurbalid. 3 Ar Bab Dummad anmar-Baba, a-asabin anmar bemar-gwen-iedisurmalad, bemar Jesúsgi-bensuli arbasmalad, bemar sabedgi be ibmar imakmalad, degine, anmar-Dummad-Jesucristobina nue bensuli-edarbedimaladgi be alamaknanaimalad.
4 Gwenadgan, anmar wisid, Bab-Dummad-be-sabmalad bemar-susad. 5 ¿Igi anmar wissunna? Ar Bab-Dummad-gaya-burba-nued unnila gayaginbi bemar abingassulidba, ar ade bemar nue oyosmalad, bemar nue Bab-Jesús-abingasmalad, Bab-Dummad-Burba-Nued-nue-nikamalad, degine, we-igar nue-napiragwadye bemar oyogedba. Aginbali, bemar wismarbalid, igi bemar-abargi anmar bemar-sabedba gudigusa.
6 Degisoggu, bemar anmar-daedba, degi, Bab-Jesús-daedba nanadigusmalad. Bab-Dummad-gaya-burba bemar beedse-wilesmalad-abargi abingasmar-inigwele, weligwar bemar Bab Dummad Burba Nuedgi abingasmalad. 7 Degisoggu, belagwapa Bab-Jesúsgi-bensurmalad Macedonia-yargi-bukmaladga, degi, Acaya-yargi-bukmaladga, bemar be-daedgi, nue be oyosmalad, igi Bab-Jesúsba-nair nanamalar-gebe. 8 Bab-Dummad-gaya-burba bemarba unnila Macedonia-yalaganba, degine, Acaya-yalaganbarbi mimmilessulid. Bela nega-gwen-obessuli, Bab-Dummadgi-bemar-bensulid bemargi sunmakedbimalad.
Degisoggu, geg anmar bemargi bar sunmaksundo, ar bela bato bemar-wismalad. 9 Bela anmarga sogedbimalad igi bemar anmar-abingasa, anmar bese mosmargu, degi, igi bemar bab-dummadga-imakleged-metemala, Bab-Dummad-dulasaila-maid, Bab-Dummad-napiragwad, asebi golegar, e-nug odummogegar. 10 Anmarga sogmarbalid, bemarde Bab-Dummad-Machi nibneg-akar gannar-danikoed edarbebukmarye. Bab Dummad na E-Machi-Jesús burgwar-maigu gannar odulosad. A-Jesúsde dulemar-Bab-Dummadse-dummad-odurdaklegoedgi anmar-abonosad.